คำคมจากกูรู
Jim Cramer บอกว่า “หุ้นให้ผลตอบแทนสูงกว่าการลงทุนอื่นๆ ทุกชนิด
28 มี.ค. 2555

โดย...วรวรรณ ธาราภูมิ
Jim Cramer บอกว่า “หุ้นให้ผลตอบแทนสูงกว่าการลงทุนอื่นๆ ทุกชนิด อย่ากลัวความเสี่ยงจนไม่กล้าลงทุนในหุ้น มีหุ้นเป็นพันๆ ตัวในตลาดที่ทำให้เรารวยได้ เป็นลูกจ้างอย่างเดียวโดยไม่ลงทุน ไม่มีรวยหรอก”
John (Jack) Bogle (Vanguard) “ถ้าทนขาดทุนหุ้นสัก 20% ไม่ไหว ก็อย่าไปยุ่งกับหุ้น” ตลาดหุ้นมีความผันผวนสูง ผู้ลงทุนในหุ้นต้องเข้าใจและยอมรับได้ (หากรับไม่ได้อย่าข้องแวะ ให้กอดเงินฝากน้ำตานองหน้าต่อไป)
Warren Buffet “ถ้าเราได้หุ้นของกิจการดีๆ ที่มีผู้บริหารที่ดี เราจะถือหุ้นบริษัทนี้ไปชั่วกาลนาน” 
Warren Buffet “เราได้นั่งสบายใต้ร่มเงาไม้ในวันนี้ ก็เพราะมีคนปลูกต้นไม้ไว้นานมาแล้ว” ผู้ลงทุนที่ทำการบ้าน ศึกษา วิเคราะห์ ให้หนัก เมื่อเจอสิ่งที่ใช่แล้ว ก็ต้องรู้จักอดทนถือยาวๆ รอคอยดอกผล เราจะสบายในวันหน้าเมื่อราคามันขึ้นไป เพราะมีคนเห็นในภายหลัง และในระหว่างทางก็ได้ปันผลด้วย 
สรุปก็คือ กูรูระดับโลกการลงทุนหลายคนพูดตรงกันว่า ไม่มีอะไรดีกว่าหุ้น
หุ้นที่ช่วยปกป้องเรื่องเงินเฟ้อได้ดีก็คือ พวกที่โตเร็วแบบหุ้นกลุ่มอาหารและค้าปลีก แล้วก็ยังมีพวกเทเลคอมกับพลังงาน แต่เลือกเป็นตัวๆ Good Stocks ต้องมี Good Trade ด้วย ถึงจะได้ Good Performance
ข้อคิดและการจัดพอร์ตลงทุน
ไม่มีอะไรดีไปกว่าผสมผสานการลงทุน เพราะเราไม่รู้แน่ว่าอะไรจะดีกว่ากัน โลกหมุนเร็วขึ้นมาก การมี Commodities พอควรก็เป็นเรื่องที่น่าพิจารณา เช่น ทองคำ เงิน หรือน้ำมัน เป็นต้น และมนุษย์เงินเดือนควร ลงทุนทุกเดือน
ในโลกการลงทุน Charlie Munger บอกว่า “ถ้าการลงทุนมันไม่ยากสักหน่อย ใครๆ ก็รวยแล้วสิ” ให้กองทุนรวมช่วยให้เงินของคุณทำงาน โดยคุณไม่ต้องทำการบ้านยากๆ ไปตั้งใจทำงานของคุณเองดีกว่า
Jim Rogers “อย่าไปฟังรัฐบาล เพราะไม่ทำให้เรารวยขึ้นมาได้หรอก รัฐบาลที่ไหนๆ ก็มีแต่โกหก บิดเบือนความจริง และทำแต่เรื่องผิดๆ” 
เงิน มีหน้าที่ทำงานของมันต่อไป อย่าให้การเมืองภายในมาทำให้พอร์ตลงทุนเหี่ยว 
ในวิกฤตย่อมมีโอกาสCash is King
แบ่งเงินไปลงทุนในกองทุนรวม ลดภาษี มีกองทุนพันธบัตร/ตราสารหนี้ที่ผลตอบแทนสุทธิดีกว่าเงินฝาก มีกองทุนทองคำ อสังหาริมทรัพย์ และกองทุนหุ้นปันผล อย่างบัวหลวงสิริผลบรรษัทภิบาล
อย่าเห็นแก่ของแถม มากไปกว่าผลการดำเนินงานกองทุน แต่ต้องเข้าใจวิธีการบริหารกองทุนของเขาด้วย ไม่มีใครที่หนึ่งทุกปี บางแห่งแจกของรางวัลล่อใจ เพียงเพื่อให้ย้ายกองทุนจากที่อื่นมาลงทุนกับเขา ทั้งๆ ที่บริหารกองทุนได้แย่อย่างสม่ำเสมอ